32004R2003
L 348/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2003/2004 НА СЪВЕТА
от 21 октомври 2004 година
относно сключването на протокол за определяне за периода от 3 декември 2003 г. до 2 декември 2007 г. на риболовните възможности и финансовата компенсация, предвидени в Споразумението между Европейската икономическа общност и правителството на Мавритания за риболов във водите на Мавритания
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37, във връзка с член 300, параграф 2 и член 300, параграф 3, първа алинея от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
В съответствие с член 12, параграф 3 от Споразумението между Европейската икономическа общност и Правителството на Мавритания относно риболова във водите на Мавритания (2) договарящите страни проведоха преговори в края на срока на прилагането на протокола, с цел да определят по общо съгласие условията на протокола за следващия период и, където е уместно, всички необходими изменения или допълнения към приложението.
(2)
В резултат от тези преговори на 11 септември 2003 г. беше парафиран нов протокол, определящ за периода от 3 декември 2003 г. до 2 декември 2007 г. риболовните възможности и финансовата компенсация, предвидени в цитираното споразумение.
(3)
В интерес на Общността е да одобри този протокол.
(4)
Методът за разпределяне на риболовните възможности между държавите-членки следва да бъде определен на основата на традиционното разпределение на риболовните възможности по силата на Споразумението за рибарство,
ПРИЕ НАСТОЯЩИЯ РЕГЛАМЕНТ:
Член 1
Европейската общност одобрява протокола за определянето, за периода от 3 декември 2003 г. до 2 декември 2007 г., на риболовните възможности и финансовата компенсация, предвидени в Споразумението между Европейската икономическа общност и Правителството на Мавритания относно риболова във водите на Мавритания.
Текстът на протокола е приложен към настоящия регламент (3).
Член 2
Определените в протокола риболовни възможности се разпределят между държавите-членки, както следва:
-
риболовни кораби за мрежов улов на риба тон: Франция 16, Испания 22, Италия 2, Обединеното кралство 1,
-
риболовни кораби за надводен риболов на дълго влакно: Испания 19, Франция 23, Португалия 7,
-
кораби за риболов на влакно: Франция 25 бруто регистър тона (GRT) на месец на средногодишна основа.
Ако заявленията за издаване на лицензии от горните държави-членки не изчерпват риболовните възможности, определени в протокола, Комисията може да вземе под внимание заявленията за издаване на лицензии от всяка друга държава-членка.
Член 3
Държавите-членки, чиито плавателни съдове извършват риболов съгласно това споразумение, нотифицират Комисията за количествата от всяка популация, уловени в риболовната зона на Мавритания в съответствие с Регламент (ЕО) № 500/2001 на Комисията (4).
Член 4
Председателят на Съвета се упълномощава да посочи лицата, оправомощени да подпишат протокола от името на Общността.
Член 5
Настоящият регламент влиза в сила на третия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 21 октомври 2004 година.